
Όταν δουλεύουν τον λαό…..επί του πεδίου…
«… Σε κατάσταση πλήρους επιχειρησιακής ετοιμότητας βρίσκεται ο μηχανισμός Πολιτικής Προστασίας της Περιφέρειας Αττικής,

… το σύνολο του μηχανισμού Πολιτικής Προστασίας της Περιφέρειας Αττικής έχει τεθεί σε πλήρη επιφυλακή, 

… Το προσωπικό, τα τεχνικά συνεργεία και τα διαθέσιμα μηχανήματα έργου της Περιφέρειας έχουν τεθεί στη διάθεση της Γενικής Γραμματείας Πολιτικής Προστασίας…»
Διαβάζει κάποιος το πρόσφατο 13 Οκτωβρίου 2026 δελτίο Τύπου της Περιφέρειας Αττικής και νοιώθει ότι οι φόροι που πληρώνει, πιάνουν τόπο και το κράτος τον προστατεύει από ότι κακό μπορεί να τον βρει. Ε, λοιπόν, ούτε προσωπικό αλλά ούτε και μηχανήματα έχουμε… Η αλήθεια συνήθως κρύβεται στα ψιλά γράμματα, αλλά στην περίπτωση της Περιφέρειας Αττικής βρίσκεται στα χοντρά.

Τα μισά μηχανήματα έργου και φορτηγά που διαθέτει η Περιφέρεια είναι παραχωρημένα σε Δήμους ή πρόκειται να αποσυρθούν, σαν παλιοσίδερα…. Από τα υπόλοιπα, το 80% είναι 20ετίας και πάνω, δηλαδή ένας στόλος πάρα πολύ γερασμένος.

Πως γίνεται λοιπόν και η Περιφέρεια Αττικής να δηλώνει έτοιμη; Εδώ με έναν μοναδικό τρόπο, έρχονται οι εργολάβοι που οπότε έχει κακοκαιρία και οποιαδήποτε καταστροφή (πλημμύρα, χιόνια, πυρκαγιές, σεισμούς…),  τρίβουν από χαρά τα χέρια τους.

Θα πει κάποιος καλοπροαίρετος: και είναι κακό αυτό;

Μα πως γίνεται ένας ιδιώτης να μπορεί να διαθέτει και να παρέχει οποιαδήποτε στιγμή οχήματα, προσωπικό, τεχνογνωσία και αυτό να μην μπορεί πλέον να το κάνει το κράτος μέσα από τους φορείς του ;
Πρόκειται για ακόμη έναν τομέα που μέσω «των διαγωνισμών» μοιράζεται πακτωλός χρημάτων σε εργολάβους.

Πάμε λοιπόν να δούμε τους διαγωνισμούς:

Υπήρξε διαγωνισμός για τη μίσθωση μηχανημάτων έργου και οχημάτων για την αντιπυρική προστασία στην Αττική για τα έτη 2025 & 2026, συνολικού προϋπολογισμού 8.010.773 € με ΦΠΑ, που εγκρίθηκε στις 23/4/2025, αλλά ούτε ο αρχικός ούτε ο 1ος επαναληπτικός ολοκληρώθηκαν για όλα τα τμήματα. Έτσι αποφασίστηκε η ματαίωσή τους και η διενέργεια 2ου επαναληπτικού, περιορισμένου στο 2026, προϋπολογισμού 4.005.386,50 € με ΦΠΑ. Για το 2025, οι σχετικές ανάγκες καλύπτονταν, όπου απαιτούνταν, με ανάθεση μέσω του μητρώου εργοληπτών γεγονός που το κάνει να είναι ακόμα πιο κερδοφόρο. Οι όροι του 2ου επαναληπτικού εγκρίθηκαν στις 23/3/2026. Ο διαγωνισμός προχώρησε παρά τις καθυστερήσεις και τις ελλείψεις δικαιολογητικών, που τελικά συμπληρώθηκαν, αλλά πέντε τμήματα, κυρίως για βυτιοφόρα, κηρύχθηκαν άγονα. Η κατακύρωση έγινε στις 8/9/2026, με τη σύμβαση να προβλέπεται ότι θα λήξει στις 31 Οκτωβρίου, μαζί με την αντιπυρική περίοδο.

Την 1/10/2026 εγκρίθηκε νέος σχεδιασμός για τα έτη 2027–2029, ύψους 12.234.931,20 ευρώ με ΦΠΑ, που περιλαμβάνει μίσθωση 40 υδροφόρων, 4 ερπυστριοφόρων φορτωτών, 6 προωθητήρων και 10 πλατφορμών μεταφοράς μηχανημάτων, με δυνατότητα απασχόλησης ή σταλίας και χειριστή, όπου απαιτείται.

Παράλληλα, στις 10/9/2026 εγκρίθηκε η παραχώρηση στην Περιφέρεια 16 μηχανημάτων και οχημάτων μέσω του προγράμματος «ΑΙΓΙΣ». Ωστόσο η Περιφέρεια κυνικά λέει ότι και αυτός ο εξοπλισμός θα παραχωρηθεί σε Δήμους!!!, με το πρόσχημα της έλλειψης χειριστών μηχανήματων!!!

Μια έλλειψη, που κρατάει χρόνια, αφού σε όλες τις αποφάσεις προγραμματισμού προσλήψεων της Περιφέρειας Αττικής επαναλαμβάνεται ένα μηδενικό στα αιτήματα, που κατατίθενται στο Υπουργείο Εσωτερικών.

Κατά τα αλλά η παραχώρηση γίνεται με σκοπό την ενίσχυση της επιχειρησιακής ικανότητας των υπηρεσιών της Περιφέρειας και στην αποτελεσματικότερη συνδρομή σε δράσεις πολιτικής προστασίας και αντιμετώπισης φυσικών καταστροφών.
Η λίστα δεν έχει τέλος…

Έχουμε επανειλημμένα καταθέσει την πρότασή μας καταγγέλλοντας ταυτόχρονα τη μεθοδευμένη πολυετή προσπάθεια όλων των Κυβερνήσεων και όλων των Διοικήσεων της Περιφέρειας, να περάσει η ευθύνη της πολιτικής προστασίας σε ιδιώτες. Η προσπάθεια αυτή υλοποιείται μέσω της απαξίωσης των δημόσιων υπηρεσιών, σε συνδυασμό με την κατασπατάληση δημόσιων πόρων. 
Είναι άλλο πράγμα η συνδρομή ιδιωτών σε περιπτώσεις έκτακτης ανάγκης, κι άλλο η πλήρης υποκατάσταση του κράτους και των υπηρεσιών του. Η Περιφέρεια Αττικής δαπανά υπέρογκα ποσά για να χρηματοδοτήσει εργολάβους – εταιρείες ή ιδιώτες – ώστε να είναι «σε ετοιμότητα» για την αντιμετώπιση εκτάκτων περιστατικών. 
Δεν αποδεχόμαστε την εκχώρηση της ευθύνης αυτής σε ιδιώτες, ακόμη κι αν προβλέπονται ρήτρες. 

Απαιτούμε:

Δημόσιες υπηρεσίες, στελεχωμένες με το αναγκαίο προσωπικό και εξοπλισμένες με τον απαραίτητο μηχανολογικό εξοπλισμό.

                                               Για το Δ.Σ.

